Diari Oficial de la Generalitat Valenciana


Sumari del DOGV 9817, del 27-03-2024 (2024/2416)

RESOLUCIÓ d'11 de març de 2024, del director general de L'institut Valencià de Finances, per la qual es convoca l'instrument financer «Préstec Subordinat del programa Comunitat Valenciana FEDER 2021-2027»
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9817

Data del DOGV
:   27-03-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/2416


Data del document
:   11-03-2024

Organisme emissor
:   Institut Valencià de Finances

Tipus de document
:   Resolució

Anàlisi jurídica

 Descriptors 

:   * Institut Valencià de Finances

RESOLUCIÓ d'11 de març de 2024, del director general de L'institut Valencià de Finances, per la qual es convoca l'instrument financer «Préstec Subordinat del programa Comunitat Valenciana FEDER 2021-2027» [2024/2416]  
De conformitat amb el que s'establix en l'Acord del Consell Executiu del Fons Cartera del Programa Comunitat Valenciana FEDER 2021-2027, del 23 de febrer de 2024, i en virtut de la delegació atorgada pel Consell Executiu al director general de l'Institut Valencià de Finances, es procedix a convocar l'instrument financer «Préstec subordinat IVF del Programa Comunitat Valenciana FEDER 2021-2027».  
  
  
Primer. Disponibilitat pressupostària  
El pressupost disponible previst màxim per a aquest instrument financer és de 91.503.697 d'euros i es finançarà amb càrrec a les dotacions pressupostàries de la Generalitat en el fons mancat de personalitat jurídica creat mitjançant el Decret llei 6/2017, d'1 de desembre, per a la gestió d'instruments financers dels programes FEDER de la Comunitat Valenciana, modificat per la Llei 7/2023, de 26 de desembre, de mesures fiscals, de gestió administrativa i financera, i d'organització de la Generalitat.  
  
Segon. Objecte de la convocatòria  
1. Constituïx l'objecte d'aquesta convocatòria l'atorgament de préstecs subordinats per al finançament de petites i mitjanes empreses l'establiment o la sucursal de producció o de desenvolupament d'activitat de les quals estiga a la Comunitat Valenciana.  
2. Aquesta actuació és susceptible de ser cofinançada per la Unió Europea a través del Programa Comunitat Valenciana Fons de Desenvolupament Regional (FEDER) 2021-2027.  
  
Tercer. Característiques específiques del finançament aplicables a aquesta convocatòria  
Seran susceptibles de rebre finançament subordinat els projectes empresarials que es desenvolupen a la Comunitat Valenciana que reunisquen alguna les característiques següents:  
a) De caràcter innovador per a la comercialització d'un producte que incloga millores significatives d'especificacions tècniques, de components i materials, de programes informàtics integrats, del disseny, de la facilitat d'ús o altres característiques funcionals, amb especial atenció sobre les empreses valencianes que hagen rebut ajudes del programa de finançament de l'Horitzó Europa EIC Accelerator, i/o  
  
b) Que prevegen actuacions destinades a l'expansió, creixement i/o consolidació de les activitats generals d'una empresa o a la realització de nous projectes, la penetració en nous mercats o noves activitats. Es considera que una empresa està en fase de creixement i expansió quan preveu un augment d'ocupació i/o volum de negoci i es materialitza la inversió o finançament en un augment de la capacitat de producció o en la provisió de capital explotació addicional.  
  
  
Quart. Sectors exclosos  
1. No es podran beneficiar d'aquest instrument financer les entitats de dret públic, les universitats públiques, els organismes autònoms, les empreses públiques, les societats mercantils públiques, entenent per tals aquelles en les quals més de la mitat del capital social pertany directament o indirectament a una administració pública, les fundacions públiques i les societats participades majoritàriament per aquests.  
  
2. Les beneficiàries seran empreses de naturalesa privada que operen en qualsevol sector d'activitat amb excepció de les següents:  
a) Activitats econòmiques il·legals: tota producció, comerç o una altra activitat que siga il·legal segons les disposicions legals o reglamentàries de la jurisdicció nacional per a aquest tipus de producció, comerç o activitat.  
b) Productes del tabac i begudes alcohòliques destil·lades. La producció i el comerç de productes del tabac i begudes alcohòliques destil·lades, i productes relacionats.  
c) Producció i comerç d'armes i municions: el finançament de la producció i el comerç d'armes i municions de tota mena. Aquesta restricció no s'aplicarà en la mesura que aquests activitats formen part de polítiques explícites de la Unió Europea o hi siguen accessòries.  
  
d) Casinos i empreses equivalents.  
e) Restriccions del sector de les TI. Recerca, desenvolupament o aplicacions tècniques relacionades amb programes o solucions de dades electròniques que I) tinguen específicament per objecte: a) donar suport a qualsevol activitat inclosa en els sectors restringits esmentats en les lletres a a d anteriors; b) jocs d'atzar en internet i casinos en línia, o c) pornografia, o que II) tinguen com a objectiu permetre a) l'entrada il·legal en xarxes de dades electròniques, o b) la descàrrega il·legal de dades electròniques.  
f) Restriccions del sector de ciències de la vida. Quan es done suport al finançament de la investigació, el desenvolupament o les aplicacions tècniques relacionades amb I) la clonació humana amb finalitats terapèutiques o d'investigació, o II) la creació d'organismes modificats genèticament (OMG).  
g) Empreses d'intermediació financera, assegurances i serveis bancaris, excepte les fintech i les insurtech.  
h) Empreses d'intermediació amb criptomonedes.  
i) La clausura o la construcció de centrals nuclears.  
j) Inversió destinada a reduir les emissions de gasos amb efecte hivernacle derivades de les activitats enumerades en l'annex I de la Directiva 2003/87/CE.  
k) Inversió en infraestructura aeroportuària, amb l'excepció de les mesures de mitigació de l'impacte mediambiental, o de sistemes de seguretat física i operacional i sistemes de gestió del trànsit aeri derivats de la investigació sobre la gestió del trànsit aeri en el context del cel únic europeu.  
l) Inversió en eliminació de deixalles en abocadors, amb l'excepció de les inversions per al desmantellament, reconversió o seguretat dels abocadors existents sempre que aquests inversions no augmenten la seua capacitat.  
m) Inversió a augmentar la capacitat de les instal·lacions per al tractament de deixalles residuals, amb l'excepció de les inversions en tecnologies per a recuperar materials de deixalles residuals amb finalitats d'economia circular.  
n) Inversió relacionada amb la producció, la transformació, el transport, la distribució, l'emmagatzematge o la combustió de combustibles fòssils, amb les excepcions establides en la lletra h apartat 1 de l'article 7 del Reglament (UE) 2021/1058, del Parlament Europeu i del Consell, de 24 de juny de 2021, relatiu al Fons Europeu de Desenvolupament Regional i al Fons de Cohesió.  
o) Producció primària de productes de la pesca i de l'aqüicultura i les dedicades a la seua transformació i comercialització, quan l'import de l'ajuda es determine en funció del preu o de la quantitat de productes adquirits o comercialitzats.  
p) Producció primària de productes agrícoles i les dedicades a la seua transformació i comercialització, quan l'import de l'ajuda siga determinat en funció del preu o de la quantitat d'aquests productes adquirits a productors primaris o comercialitzats per les empreses interessades, o quan l'ajuda se supedite a la repercussió, total o parcial, als productors primaris.  
q) Activitats relacionades amb l'exportació a tercers països o estats membres, en concret, les ajudes directament vinculades a les quantitats exportades, a l'establiment i l'explotació d'una xarxa de distribució o a altres gastos corrents vinculats a l'activitat exportadora.  
  
r) Els projectes que condicionen la utilització de productes i serveis nacionals enfront dels productes i serveis importats  
3. Si una empresa privada opera al mateix temps en sectors d'activitat exclosos i no exclosos, l'empresa podrà ser beneficiària del finançament atorgat a l'empara d'aquesta convocatòria sempre que siga possible garantir, mitjançant la separació d'activitats i la distinció de costos, que les activitats excloses no es beneficien, de cap manera, del finançament que puga rebre per les activitats no excloses.  
  
Quint. Requisits per a ser beneficiari del finançament  
1. El beneficiari del finançament haurà de tindre, almenys, un establiment, una sucursal de producció o una sucursal de desenvolupament d'activitat radicat a la Comunitat Valenciana.  
2. El beneficiari del finançament atorgat a l'empara d'aquesta convocatòria haurà de ser una societat mercantil la grandària de la qual es corresponga amb la definició de pime recollida en l'annex I del Reglament (UE) núm. 651/2014, de la Comissió, que es reproduïx en l'annex I d'aquesta convocatòria.  
3. El beneficiari haurà de tindre almenys un treballador a la Comunitat Valenciana consignat en el rebut de liquidació de cotitzacions de la Seguretat Social o document equivalent en la data de la sol·licitud.  
  
4. El sol·licitant haurà d'acreditar amb els últims comptes anuals tancats una facturació d'almenys 500.000 euros. S'entendrà per comptes tancats els aprovats i presentats en el Registre Mercantil.  
5. El beneficiari haurà d'estar en disposició de tindre totes les llicències, les autoritzacions i els permisos necessaris per a executar el projecte i complir la normativa nacional i comunitària que resulte aplicable i, en particular, en matèria de competència, contractació del sector públic i medi ambient.  
6. El beneficiari haurà d'acreditar estar al corrent del compliment de les obligacions tributàries davant de l'Estat i la Generalitat, així com de les obligacions davant de la Seguretat Social, així com no presentar posicions impagades amb entitats de crèdit en el Registre d'acceptacions impagades (RAI), Experian Bureau de Crédito, ASNEF o altres. En cas que el sol·licitant haja sigut beneficiari d'alguna operació anterior de l'IVF, haurà d'estar al corrent de les obligacions de pagament.  
7. El beneficiari no pot estar subjecte a una ordre de recuperació pendent després d'una decisió de la Comissió Europea que haja declarat una ajuda il·legal i incompatible amb el mercat comú.  
8. El beneficiari no pot trobar-se en cap de les circumstàncies següents, que preveu l'article 13 de la Llei 38/2003, de 17 de novembre, general de subvencions (LGS).  
a) Haver sigut condemnat per una sentència ferma a la pena de pèrdua de la possibilitat d'obtindre subvencions o ajudes públiques o per delictes de prevaricació, suborn, malversació de cabals públics, tràfic d'influències, fraus i exaccions il·legals o delictes urbanístics.  
  
b) Haver sol·licitat la declaració de concurs voluntari; haver sigut declarats insolvents en qualsevol procediment; trobar-se declarats en concurs, llevat que en aquest haja adquirit l'eficàcia un conveni; estar subjectes a intervenció judicial o haver sigut inhabilitats segons el Reial decret legislatiu 1/2020, de 5 de maig, pel qual s'aprova el text refós de la Llei concursal, sense que haja conclòs el període d'inhabilitació fixat en la sentència de qualificació del concurs.  
  
c) Haver sigut declarats culpables per una resolució ferma de qualsevol contracte subscrit amb l'Administració.  
  
d) Estar incursos, la persona física, els administradors de les societats mercantils o els qui tenen la representació legal d'altres persones jurídiques, en algun dels supòsits de la Llei 3/2015, de 30 de març, reguladora de l'exercici de l'alt càrrec de l'Administració general de l'Estat; de la Llei 53/1984, de 26 de desembre, d'incompatibilitats del personal al servei de les administracions públiques, o tractar-se de qualsevol dels càrrecs electius que regula la Llei orgànica 5/1985, de 19 de juny, del règim electoral general, en els termes que s'establixen en aquesta o en la normativa autonòmica que regule aquests matèries.  
  
e) Tindre la residència fiscal en un país o un territori qualificat reglamentàriament com a paradís fiscal.  
f) No estar al corrent de pagament d'obligacions per reintegrament de subvencions en els termes que es determinen reglamentàriament.  
g) Haver sigut sancionat mitjançant una resolució ferma amb la pèrdua de la possibilitat d'obtindre subvencions d'acord amb les lleis que així ho establisquen.  
h) No podran accedir a la condició de beneficiàries les agrupacions que preveu l'article 11.3 de l'LGS, paràgraf segon, quan concórrega alguna de les prohibicions anteriors en qualsevol dels membres.  
  
i) Les prohibicions d'obtindre subvencions afectaran també les empreses de les quals, per raó de les persones que les regixen o d'altres circumstàncies, puga presumir-se que són continuació o que deriven (per transformació, fusió o successió) d'altres empreses en què hagen concorregut aquelles.  
9. En la data de la sol·licitud, el beneficiari no ha d'estar en situació d'empresa en crisi entesa, d'acord amb el que establix el punt 2.18 del Reglament (UE) 651/2014, de 17 de juny, general d'exempció per categories, com l'empresa en la qual concórrega almenys una de les circumstàncies següents:  
a) Si es tracta d'una societat de responsabilitat limitada (diferent d'una pime amb menys de tres anys d'antiguitat), quan haja desaparegut més de la mitat del capital social subscrit d'aquesta a conseqüència de les pèrdues acumulades; és el que ocorre quan la deducció de les pèrdues acumulades de les reserves (i de tots els altres elements que se solen considerar fons propis de la societat) conduïx a un resultat negatiu superior a la mitat del capital social subscrit; a l'efecte d'aquesta disposició, «societat de responsabilitat limitada» es referix, en particular, als tipus de societats que s'esmenten en l'annex I de la Directiva 2013/34/UE,(1) i «capital social» inclou, quan siga procedent, tota prima d'emissió.  
  
b) Si es tracta d'una societat en què almenys alguns socis tenen una responsabilitat il·limitada sobre el deute de la societat (diversa d'una pime amb menys de tres anys d'antiguitat), quan haja desaparegut per les pèrdues acumulades més de la mitat dels fons propis que figuren en la seua comptabilitat; a l'efecte d'aquesta disposició, «societat en la qual almenys alguns socis tenen una responsabilitat il·limitada sobre el deute de la societat» es referix, en particular, als tipus de societats que s'esmenten en l'annex II de la Directiva 2013/34/UE.  
  
c) Quan l'empresa es trobe immersa en un procediment de fallida o insolvència o reunisca els criteris establits en el seu dret nacional per a ser sotmesa a un procediment de fallida o insolvència a petició dels seus creditors.  
d) Quan l'empresa haja rebut una ajuda de salvament i encara no haja reembossat el préstec o haja posat fi a la garantia, o haja rebut una ajuda de reestructuració i estiga encara subjecta a un pla de reestructuració.  
10. Hauran d'estar al corrent en el compliment de la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana; del Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social; de la Llei orgànica 3/2007, de 22 de març, per a la igualtat efectiva de dones i hòmens, i de la Llei 9/2003, de 2 d'abril, per a la igualtat entre dones i hòmens.  
11. Complir amb el principi de «no causar un perjuí significatiu al medi ambient (DNSH)» en el sentit establit en l'article 9.4, del Reglament (UE) 2021/1060, del Parlament Europeu i del Consell, de 24 de juny de 2021; en aquest sentit, l'empresa haurà de presentar una declaració firmada electrònicament segons el model disponible en la pàgina web de l'IVF.  
12. El compliment dels requisits d'aquest article s'ha d'acreditar mitjançant la firma de la declaració responsable. El fet de presentar aquesta declaració responsable facultarà l'IVF per a fer, en qualsevol moment, telemàticament o per altres mitjans, les comprovacions per mostreig o exhaustives necessàries per a verificar la conformitat de les dades d'aquests declaracions.  
  
Sext. Obligacions dels beneficiaris  
Els beneficiaris del finançament per la utilització dels fons del Programa Comunitat Valenciana FEDER 2021-2027 s'obliguen a:  
a) Desenvolupar el projecte finançat amb fons del FEDER d'acord amb el pla de negoci presentat i comunicar la modificació de qualsevol circumstància relativa a aquest.  
b) Facilitar a l'IVF, en cas de ser necessari, la informació que calga sobre l'empresa i el projecte finançat a l'efecte de verificar els requisits d'exigibilitat.  
c) Conservar durant 10 anys, comptats des de la data de venciment del préstec, els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control, d'acord amb la normativa comunitària.  
d) En el supòsit d'adquisició, construcció, rehabilitació i millora de béns inventariables, el beneficiari haurà de conservar els béns per un termini que no podrà ser inferior a cinc anys en cas de béns inscriptibles en un registre públic, ni a dos anys per a la resta dels béns. L'incompliment de l'obligació de conservar els béns serà causa de reintegrament, amb les excepcions següents:  
i. En el cas de béns no inscriptibles en un registre públic, si són substituïts per altres que servisquen en condicions anàlogues a la finalitat per a la qual es va concedir el finançament i aquest ús es manté fins a completar el període establit, sempre que la substitució l'haja autoritzada l'IVF.  
ii. En el cas de béns inscriptibles en un registre públic, que el canvi de destinació, l'alienació o el gravamen els autoritze l'IVF. En aquest cas, l'adquirent haurà d'assumir l'obligació de destinació dels béns pel període restant i, en cas d'incompliment d'aquesta obligació, del reintegrament de la bonificació.  
e) Portar registres independents per a les diferents formes d'ajuda i/o fonts d'assistència, si és el cas, en els termes establits en els apartats 4, 5 i 6 de l'article 58 del Reglament (UE) núm. 2021/1060.  
f) Autoritzar l'IVF perquè realitze visites de control a les seues instal·lacions amb la finalitat de verificar les operacions i els gastos. Els instruments de supervisió que podrà utilitzar l'IVF sobre els destinataris finals podran incloure controls documentals, informes, visites de control i informes d'auditoria, i es podrà acordar qualsevol altre instrument l'aplicació del qual es considere necessària.  
g) Acceptar la inclusió de l'operació finançada, si és el cas, en la llista pública d'operacions regulades en el Reglament (UE) 2021/1060, del Parlament Europeu i del Consell, de 24 de juny de 2021.  
  
h) Complir la normativa nacional i europea en matèria de medi ambient, accessibilitat, igualtat d'oportunitats i igualtat entre dones i hòmens.  
i) Complir totes les normes aplicables en matèria de fons europeus, ajudes d'estat i, si és el cas, prevenció de blanqueig de capitals, lluita contra el terrorisme i el finançament d'aquest, frau fiscal, i la resta de normativa autonòmica, nacional o comunitària aplicable.  
  
j) Comunicar les ajudes, les subvencions, els ingressos o els recursos públics o privats que hagen obtingut o sol·licitat per als mateixos costos finançats.  
k) Presentar una declaració responsable que faça referència a totes les altres ajudes de minimis rebudes, independentment dels costos subvencionables, durant els tres anys previs que estiguen subjectes al Reglament (UE) núm. 2023/2831, de la Comissió, de 13 de desembre de 2023, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis o d'altres reglaments de minimis, així com altres ajudes que es reben per als mateixos gastos subvencionables sotmesos a un reglament d'exempció o a una decisió que adopte la Comissió.  
l) Donar una publicitat adequada del finançament obtingut en l'àmbit de l'instrument financer «Préstec subordinat del Programa Comunitat Valenciana FEDER 2021-27». Els beneficiaris utilitzaran l'emblema de la Unió Europea quan efectuen activitats de visibilitat, transparència i comunicació, acompanyat de la referència «Finançat per la Unió Europea». Igualment, si l'empresa disposa d'una pàgina web pròpia, haurà d'incloure, en un lloc visible de la pàgina principal, els logotips institucionals de la UE, de la Generalitat Valenciana i de l'IVF, i fer-hi menció que ha obtingut una operació de préstec cofinançada per la Unió Europea a través del Programa Comunitat Valenciana FEDER 2021-2027.  
  
m) En les operacions de finançament per un import superior a 500.000 € que impliquen inversions físiques o la instal·lació dels equips s'hauran d'exhibir plaques o tanques publicitàries resistents en un lloc ben visible per al públic, en les quals figure l'emblema de la Unió Europea, de conformitat amb les característiques tècniques que figuren en l'annex IX del Reglament (UE) 2021/1060, del Parlament Europeu i del Consell, de 24 de juny de 2021.  
n) Excepte consentiment exprés de l'IVF:  
a. No fer cap canvi de control de la titular, és a dir, que els socis deixen de tindre la majoria dels drets de vot en l'òrgan d'administració de la titular.  
b. Mantindre l'establiment o sucursal de producció o desenvolupament d'activitat a la Comunitat Valenciana.  
o) Remetre a l'IVF dins dels deu dies següents a la seua aprovació per la junta general de socis del prestatari, celebrada dins dels sis mesos següents a la data de tancament de l'exercici, una còpia firmada dels comptes anuals i l'informe de gestió de l'exercici corresponent, juntament amb el certificat de l'acta de la junta general de socis en què va tindre lloc l'aprovació d'aquests comptes i, si és el cas, l'informe d'auditoria.  
p) Mantindre actualitzada qualsevol documentació presentada a l'IVF per a l'estudi d'aquesta operació de préstec que haja patit alguna modificació significativa i informar amb promptitud l'IVF d'aquesta modificació.  
  
Sèptim. Forma de presentació de sol·licituds  
1. La sol·licitud de finançament s'haurà de dur a terme amb el formulari d'ompliment electrònic previst en aquesta convocatòria com a annex II, i serà obligatori presentar-lo per internet a través dels mitjans disponibles en el web de l'IVF (https://prestamos.ivf.es/va), amb firma i registre electrònic.  
2. Per a realitzar la tramitació electrònica, el sol·licitant podrà utilitzar qualsevol dels sistemes de firma electrònica admesos en la seu electrònica de la Generalitat (https://sede.gva.es/va/web/sede\_electronica/sede\_certificados), entre els quals es troba el certificat electrònic que ha emés l'Agència Valenciana de Certificació.  
3. La presentació de la sol·licitud portarà implícita l'acceptació de les normes generals i de les condicions específiques d'aquesta convocatòria.  
  
Octau. Termini de presentació de sol·licituds  
1. Les sol·licituds podran presentar-se des de l'endemà de la publicació d'aquesta convocatòria en el Diari Oficial de la Generalitat Valenciana i en la pàgina web de l'IVF.  
2. Es podran presentar sol·licituds fins que s'esgoten els recursos disponibles segons el que indica l'article primer d'aquesta convocatòria, o fins a la data que acorde el Consell Executiu de FEDER en compliment de la vigència del Programa Comunitat Valenciana FEDER 2021-2027.  
3. Per al coneixement general, l'IVF publicarà en la pàgina web la data en què es tancarà aquesta convocatòria per la circumstància expressada en l'apartat anterior.  
  
Nové. Documentació necessària per a la presentació de les sol·licituds  
La sol·licitud de finançament anirà acompanyada de la documentació següent:  
1. Formulari de sol·licitud, d'acord amb el que s'indica en l'annex II de la sol·licitud, que haurà d'incloure la memòria econòmica del projecte objecte de finançament i l'autorització expressa a l'IVF per a la comprovació d'ofici de les dades relatives al compliment de les obligacions tributàries amb l'Estat i amb la Generalitat, i de les obligacions amb la Seguretat Social, per part del sol·licitant.  
2. Identificació del sol·licitant:  
a) Fotocòpia del DNI, passaport o targeta de residència del representant legal de l'empresa sol·licitant, juntament amb la fotocòpia de l'escriptura d'apoderament. A més, s'incorporarà a la sol·licitud la fotocòpia de l'escriptura de titularitat real i l'escriptura de constitució de la societat, així com el captable o estructura accionarial de l'empresa actualitzada en la data de la sol·licitud.  
b) Si la societat mercantil forma part d'un grup, s'han d'identificar les empreses del grup en un organigrama que ha d'incloure els percentatges de participació de cada societat. Per a cada empresa recollida en la declaració, caldrà indicar el nombre d'empleats, el balanç i el volum de negoci anual de l'empresa, d'acord amb el model de declaració disponible en la pàgina web de l'IVF.  
3. Documentació acreditativa que l'empresa té un establiment, una sucursal de producció o una sucursal de desenvolupament d'activitat en territori valencià, i almenys un empleat donat d'alta a la Comunitat Valenciana.  
4. Els comptes anuals corresponents als dos últims exercicis tancats anteriorment a la sol·licitud de finançament. Si el sol·licitant és una societat mercantil que forma part d'un grup d'empreses definit conforme a l'article 42 del Codi de Comerç, el sol·licitant haurà d'adjuntar també els comptes anuals consolidats del grup corresponents als últims dos exercicis tancats.  
5. Les declaracions de l'Impost de Societats, corresponents als dos últims exercicis tancats anteriorment a la sol·licitud de finançament.  
  
6. Un informe actualitzat de riscos emés per la Central d'Informació de Riscos del Banc d'Espanya.  
7. Una declaració responsable del compliment dels requisits per a ser beneficiari del finançament i del compromís exprés del compliment de les obligacions que, en cas de resultar-ne beneficiari, correspondrien al sol·licitant, segons consta en l'annex III.  
8. Detall d'altres ajudes rebudes i/o sol·licitades, procedents de qualsevol administració o entitat pública, nacional o internacional, amb l'especificació del règim d'ajuda al qual s'acullen, la quantia, la data d'atorgament i l'ens atorgant. La llista haurà d'indicar expressament quines ajudes corresponen als mateixos gastos elegibles que els inclosos en el projecte empresarial el finançament del qual se sol·licita, segons consta en l'annex IV.  
9. Declaració de tipus i categoria d'empresa segons el model inclòs com a annex V.  
10. Memòria tècnica, segons el model inclòs en l'annex VI.  
11. Documentació justificativa del finançament addicional obtingut, o en tràmit d'obtenció, segons el que preveu l'art. 13. 10 de la present convocatòria.  
12. En el cas de presentar-se sol·licituds que no s'hagen omplit aportant tota la informació que es requerix i/o no hagen adjuntat tota la documentació establida en la convocatòria, l'IVF requerirà l'interessat perquè, en el termini de deu dies hàbils, esmene la falta o adjunte els documents preceptius, amb la indicació que, si no ho fa, es considerarà que desistix en la petició.  
13. Els requeriments s'efectuaran per mitjans electrònics i s'entendran practicats o rebutjats en els termes que assenyala la Llei 39/2015, d'1 d'octubre, del procediment administratiu comú de les administracions públiques i la legislació complementària. En aquest sentit, si transcorren deu dies hàbils sense que s'accedisca al contingut del requeriment, s'entendrà que la notificació s'ha rebutjat i es considerarà que s'ha efectuat el tràmit de notificació.  
14. Sense perjuí del que establix aquest article, l'IVF, posteriorment a la sol·licitud, podrà requerir a la persona sol·licitadora qualsevol altra dada, document i informe complementari que resulte necessari per a resoldre l'expedient.  
  
Dècim. Procediment de valoració de les sol·licituds  
1. El procediment d'atorgament és el de concurrència competitiva, segons el que preveu l'article 165.2, apartat f, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que tindrà en compte exclusivament l'ordre de presentació de les sol·licituds, fins a esgotar l'import, sense que calga establir cap comparació entre sol·licituds ni la prelació entre aquests.  
  
2. Una vegada rebudes les sol·licituds de finançament, els serveis tècnics de l'IVF duran a terme les actuacions següents:  
a) Comprovació del compliment dels requisits del beneficiari i elegibilitat del projecte.  
b) Comprovació de la documentació que ha aportat el sol·licitant.  
c) Determinació de l'import dels gastos elegibles del projecte que es puguen finançar.  
d) Tramitació de l'informe de prevenció del blanqueig de capitals i el finançament del terrorisme, elaborat amb la supervisió de la Unitat Tècnica de PBCiFT de l'IVF.  
3. Anàlisi de la viabilitat econòmica de l'operació:  
a. Els serveis tècnics de l'IVF hauran de comprovar que el sol·licitant acredita, d'acord amb els últims comptes anuals tancats, la facturació mínima exigida i disposen del cofinançament mínim requerit per a accedir al finançament de l'IVF.  
b. Addicionalment, es recaptarà d'un consultor de reconegut prestigi un informe que acredite la capacitat de repagament de l'empresa sol·licitant, en el marc del projecte presentat. La viabilitat econòmica de l'operació es considerarà acreditada si l'informe elaborat pel consultor independent confirma que l'empresa sol·licitant, en l'escenari central i més probable plantejat en l'anàlisi prospectiva per a les principals variables que sustenten el pla de negoci, acredita capacitat per a atendre els venciments del préstec.  
4. Per als projectes que resulten elegibles, i tenint en compte el resultat de les actuacions que s'indiquen en aquest article, l'IVF dictaminarà l'aprovació o la denegació del finançament i establirà les condicions financeres del préstec, així com l'import, el termini i les carències d'aquest.  
  
Onzé. Gastos finançables elegibles  
1. Es consideren gastos finançables elegibles els gastos propis de l'activitat de l'empresa, adequadament justificats mitjançant un document justificatiu.  
2. De conformitat amb el que establix l'Ordre HFP/1414/2023, de 27 de desembre, per la qual s'aproven les normes sobre els gastos subvencionables dels programes finançats pel Fons Europeu de Desenvolupament Regional i del Fons de Transició Justa per al període 2021-2027 (BOE 313, 30.12.2023), són gastos elegibles els que consistisquen o bé en l'adquisició d'actius fixos, o bé en el sosteniment del capital circulant.  
3. Les quantitats concedides en concepte de finançament de capital circulant i finançament d'inversions hauran de poder ser comprovades en futures verificacions, mitjançant justificants presentats pel beneficiari de l'instrument financer, de manera que permeten acreditar la finalitat del contracte de préstec.  
4. Les inversions finançades no podran haver conclòs materialment ni haver-se executat íntegrament en la data de concessió del finançament sol·licitat.  
5. El gasto finançat amb l'instrument financer no serà compatible amb qualsevol altra contribució de fons estructurals i d'inversió comunitaris, per als mateixos costos subvencionables, sense perjuí del que establix per a això l'article catorzé de la present convocatòria. Tampoc seran elegibles els projectes que condicionen la utilització de productes nacionals en lloc d'importats.  
6. El gasto finançat amb l'instrument financer s'haurà de desenvolupar dins del territori de la Comunitat Valenciana. A l'efecte de determinar la localització d'aquest gasto, i en atenció a la naturalesa de l'instrument financer, aquest es considerarà situat en la seu del beneficiari, d'acord amb el que s'establix en l'article 3, apartat 3, de l'Ordre HFP/1414/2023, de 27 de desembre, per la qual s'aproven les normes sobre els gastos subvencionables dels programes finançats pel Fons Europeu de Desenvolupament Regional i del Fons de Transició Justa per al període 2021-2027, segons l'aplicació de les regles següents:  
  
a) Les operacions definides com a inversió en infraestructures, béns immobles, béns d'equip o altres elements s'entendran realitzades en el lloc on se situa físicament la inversió. En cas d'operacions que consistisquen en inversions per a les quals no siga possible determinar la ubicació física, s'aplicaran els criteris que s'han exposat en l'apartat c.  
  
b) Les operacions que consistixen en el desenvolupament d'una activitat determinada o la prestació d'un servei identificable per part del beneficiari s'entendran situades en el lloc on es desenvolupa l'esmentada activitat o es presta el servei. Les activitats que du a terme el personal del beneficiari en l'acompliment de les seues funcions s'entendran desenvolupades en el territori en què se situe el centre al qual l'esmentat personal estiga adscrit, sense perjuí que part o la totalitat de les actuacions materials necessàries per a executar l'operació es realitzen fora d'aquest. Els serveis que es presten de manera general a tots o part dels ciutadans o empreses d'un o diversos territoris s'entendran desenvolupats a prorrata en les diverses àrees afectades.  
  
c) Les operacions definides com el suport, el foment o la promoció d'un beneficiari o de la totalitat o part de la seua activitat es consideraran situades en la seu del beneficiari. Quan és el beneficiari el que secunda, fomenta o proporciona l'activitat d'un tercer en el marc d'una operació, aquesta es considerarà situada en la seu d'aquest últim. S'entendrà per seu del beneficiari o del tercer, si és el cas, el centre on desenvolupe la seua activitat o exercisca funcions. Quan tinga diverses seus o desenvolupe la seua activitat en diferents centres, l'operació se situarà en el lloc on estiga el centre en el qual es desenvolupe la part de l'activitat que es fomenta o es promociona. Si l'operació consistix en el suport o la promoció a aquest o al conjunt de la seua activitat sense distinció, s'entendrà situada a prorrata entre els diferents centres afectats. Si, atesa la naturalesa de l'operació, no fora procedent o no fora possible identificar els centres afectats, l'operació s'entendrà situada en la seu social d'aquest beneficiari o tercer, si és el cas.  
7. Com a inversions en actius fixos, seran gastos elegibles els següents:  
a) Adquisició i construcció de naus industrials, locals i instal·lacions per al desenvolupament de l'activitat principal de l'empresa, incloent-hi l'adquisició i el condicionament de terrenys sempre que el seu valor de taxació no supere el 10 % del cost total estimat per al projecte d'inversió.  
b) Construcció d'instal·lacions d'energia renovable, tant si la destinació és l'autoconsum com l'abocament a xarxa.  
c) Adquisició d'equipament vinculat a les tecnologies de la informació i la comunicació.  
d) Maquinària, ferramentes, motles o utillatge.  
e) Mobiliari.  
f) Vehicles industrials i elements de transport afectes a l'explotació.  
  
g) Actius intangibles, com ara els gastos d'investigació i desenvolupament, la propietat industrial, els drets de traspàs o les aplicacions informàtiques.  
8. Es considerarà gasto elegible en capital circulant tot increment del fons de maniobra de l'empresa, definit com la diferència entre l'actiu i el passiu corrent del balanç, que s'haja produït en l'exercici tancat en el qual s'haja disposat del finançament.  
9. No seran finançables els gastos que s'indiquen a continuació:  
a) Les contribucions en espècie.  
b) Els interessos deutors i la resta de gastos financers.  
c) El refinançament de deutes financers.  
d) Els gastos relacionats amb les fluctuacions dels tipus de canvi de divises.  
e) L'Impost sobre el Valor Afegit que siga recuperable d'acord amb la normativa nacional, així com els impostos de naturalesa similar que siguen recuperables d'acord amb la normativa nacional.  
f) Els impostos personals sobre la renda.  
g) Els interessos de demora, els recàrrecs, les multes i les sancions econòmiques, i el gasto produït per litigis i disputes legals.  
h) Els incorreguts en relació amb els àmbits d'exclusió de les ajudes del FEDER establits en l'article 7 del Reglament (UE) 2021/1058, del Parlament Europeu i del Consell, de 24 de juny de 2021, relatiu al Fons Europeu de Desenvolupament Regional i al Fons de Cohesió.  
  
i) Els que s'executen fora del període de subvencionabilitat del Programa Comunitat Valenciana FEDER 2021-2027 (entre l'1 de gener de 2021 i el 31.12.2029).  
10. A l'efecte de calcular l'ajuda i els gastos finançables elegibles, totes les xifres emprades s'han de tindre en compte abans de qualsevol deducció fiscal o d'altres càrregues.  
  
Dotzé. Justificació dels gastos finançables elegibles  
1. Els beneficiaris del finançament han de justificar l'aplicació dels fons davant de l'IVF, mitjançant proves documentals clares, específiques i actualitzades.  
2. Per a justificar l'aplicació del finançament de l'IVF a l'adquisició d'actius fixos, s'utilitzarà l'aplicació informàtica disponible en el web de l'IVF: https://prestamos.ivf.es/va. En concret, el beneficiari remetrà una còpia de les factures o la documentació acreditativa del gasto incorregut.  
3. La inversió en capital circulant quedarà justificada quan l'import desemborsat del préstec concedit per l'IVF siga inferior o igual a l'increment ajustat del fons de maniobra corresponent a l'exercici tancat en el qual s'haja disposat del finançament. A aquest efecte, l'increment ajustat del fons de maniobra s'obtindrà sumant: a) l'increment del fons de maniobra sense considerar ni l'increment en els saldos dels crèdits no comercials a curt termini, les inversions financeres ni la tresoreria no operativa, ni la disminució en el saldo dels deutes no comercials a curt termini amb empreses del grup; b) l'import dels passius financers a llarg termini reclassificats a curt termini durant l'exercici, i c) l'import de l'EBITDA de l'exercici si és negatiu. L'EBITDA de l'exercici tancat en el qual s'haja disposat del finançament es calcularà restant al resultat d'explotació els treballs executats per l'empresa per al seu immobilitzat; a aquesta diferència s'afegiran les amortitzacions (netes de les subvencions de capital traspassades al resultat) i les pèrdues per deterioració de l'exercici, excepte les que resulten de la deterioració en el valor de les existències i els crèdits comercials. Per a justificar degudament l'aplicació del préstec, el sol·licitant haurà d'aportar a l'IVF els comptes anuals de l'exercici tancat en el qual s'haja disposat del finançament, prèviament aprovades per la Junta General d'Accionistes i auditades si l'empresa està obligada a fer-ho. A aquest efecte, es considerarà tresoreria no operativa la que excedisca el 30 % dels gastos d'explotació anuals de la companyia de l'exercici tancat corresponent.  
  
  
4. No obstant això, si segons el parer dels serveis tècnics de l'IVF cal reforçar els mecanismes de control sobre la destinació del finançament, la resolució d'aprovació de l'operació, emesa segons el que disposa l'article 15 d'aquesta convocatòria, podrà plantejar un procediment de justificació alternatiu que obligue el beneficiari a aportar factures acreditatives del gasto efectuat.  
  
Tretzé. Característiques dels préstecs subordinats  
1. El finançament s'instrumenta a través de préstecs subordinats. Els préstecs subordinats són un tipus de deute la principal característica dels quals és que el rang de pagament de principal i interessos al prestador en cas de concurs tinga preferència sobre els accionistes, però queda subordinat davant del deute ordinari.  
2. El valor nominal del préstec se situarà entre 300.000 i 1.000.000 d'euros, sense que puga superar el 100 % de l'import dels gastos finançables elegibles a la Comunitat Valenciana ni l'import facturat en l'últim exercici amb els últims comptes tancats. L'import màxim de finançament haurà d'entendre's relatiu al grup d'empreses al qual pertany, si és el cas, l'empresa sol·licitant de finançament, de manera que el risc viu corresponent a les operacions de finançament que, a l'empara d'aquesta convocatòria, haja atorgat l'IVF al grup d'empreses del sol·licitant no podrà excedir en cap cas el límit esmentat.  
  
3. El termini d'amortització del finançament serà de fins a 10 anys, amb possibilitat d'un període de carència d'amortització de capital de fins a tres anys, inclòs en aquest termini.  
4. El préstec generarà el tipus d'interés establit per l'euríbor a dotze mesos, amb un valor mínim de 0,00 %, més un diferencial de 6,50 %.  
  
5. A l'efecte de liquidar el préstec, l'euríbor es revisarà anualment el 15 de desembre i les liquidacions d'interessos seran trimestrals, els dies 15 de març, juny, setembre i desembre. Els préstecs s'hauran d'amortitzar per trimestres vençuts, transcorregut el període de carència, si és el cas, i coincidint amb la liquidació dels interessos.  
6. Sobre el diferencial de 6,5 % s'aplicarà una bonificació entre 2,0 i 6,0 punts percentuals de tipus d'interés, en funció del compliment d'algun dels criteris bàsics de priorització d'operacions del Programa Comunitat Valenciana FEDER 2021-2027 per als instruments financers, que s'especifiquen a continuació:  
a) Projectes innovadors amb alt potencial de creixement i internacionalització per tindre productes o serveis amb una posició avantatjosa davant de la competència i/o que estiguen orientats cap a mercats amb creixements significatius actuals i previstos a llarg termini; en aquest sentit, l'empresa haurà d'acreditar que disposen del certificat d'empreses emergents que donen accés als beneficis i especialitats reconegudes en la Llei 28/2022, de 21 de desembre, de foment de l'ecosistema de les empreses emergents, de conformitat amb l'Ordre PCM/825/2023, de 20 de juliol.  
b) Projectes que sorgisquen de la col·laboració amb agents generadors de coneixement o que ajuden a aprofundir en la col·laboració entre els centres de desenvolupament d'R+D+I i les universitats amb el món empresarial per tal de fomentar la transferència de coneixement.  
c) Projectes que impliquen la implementació de sistemes d'eficiència energètica i de criteris de sostenibilitat o que plantegen mesures per a reduir i compensar la petjada de carboni de les empreses.  
d) Disposen d'un pla financer equilibrat amb existència de finançament privat, de manera que puguen aportar una ronda d'inversió en el capital de l'empresa amb una antiguitat màxima de sis mesos en la data de la sol·licitud del finançament per un import d'almenys tres vegades l'import sol·licitat del préstec.  
e) Projectes que s'hagen beneficiat d'ajudes del programa de finançament d'Horitzó Europa EIC Accelerator de suport a empreses emergents i pimes.  
La subvenció de tipus d'interés es determinarà del mode següent:  
- S'aplicarà una subvenció de 2 punts percentuals a totes les operacions aprovades.  
- Per cada criteri bàsic de priorització d'operacions del Programa Comunitat Valenciana FEDER 2021-2027 que es complisca per al projecte finançat, segons el que s'ha assenyalat anteriorment, el tipus d'interés es bonificarà amb un punt percentual addicional, fins a un màxim de 4 punts percentuals.  
7. En les empreses que s'acullen al Reglament (UE) 2023/2831 de la Comissió de 13 de desembre de 2023, relatiu a l'aplicació dels articles 107 i 108 del Tractat de funcionament de la Unió Europea de les ajudes de minimis, es tindrà en compte l'import màxim de les ajudes permeses pel reglament esmentat per al càlcul de la bonificació en punts percentuals del tipus d'interés previst en l'apartat anterior, de manera que si se superara, es reduirà la bonificació del tipus d'interés.  
  
8. En les operacions atorgades a l'empara d'aquesta convocatòria, es podrà aplicar una comissió d'obertura, d'un màxim de l'1 % del valor nominal del préstec, en funció dels gastos de l'avaluació per part de l'IVF del projecte presentat.  
9. Sense garanties addicionals a les que aporta el projecte empresarial mateix.  
10. L'obtenció del finançament estarà vinculat a l'obtenció per part de l'empresa sol·licitant d'un finançament addicional alié públic o privat i/o un increment de fons propis mitjançant ampliacions de capital dineràries, que amb caràcter general haurà de ser per un import d'almenys el 200 % del finançament aportat per l'instrument financer del FEDER. Per a això, es tindran en compte els criteris d'elegibilitat següents:  
a) No resultaran computables per al cofinançament requerit els imports corresponents a inversions efectuades per fons o societats de capital de risc en què participe directament l'IVF o per mitjà de fons gestionats per aquest, ni els finançaments obtinguts a l'empara de convocatòries de finançament gestionades per l'IVF.  
  
b) El termini del finançament alié perquè resulte computable a aquest efecte haurà de ser, com a mínim, de 5 anys.  
c) El finançament addicional exigit no podrà tindre una antiguitat superior als 6 mesos des de la data de sol·licitud del préstec a l'IVF.  
  
Catorzé. Normativa d'ajudes d'estat aplicable  
1. Les operacions de finançament acollides en aquesta convocatòria se subjecten a dos règims d'ajuda diferents en funció de la grandària i l'antiguitat de l'empresa sol·licitant.  
2. Les microempreses i petites empreses, tal com es definixen en l'annex I del Reglament 651/2014/UE de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat, amb menys de 5 anys des de la inscripció de la seua constitució en el Registre Mercantil, s'acolliran article 22 del Reglament (UE) núm. 651/2014 de la Comissió, de 17 de juny de 2014 pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DO L 187 de 26.6.2014), modificat pel Reglament (UE) 2017/1084 de la Comissió, de 14 de juny de 2017, pel qual es modifica el Reglament (UE) núm. 651/2014 pel que fa a infraestructures portuàries i aeroportuàries, els llindars de notificació per a les ajudes a la cultura i a la conservació del patrimoni i per a les ajudes a infraestructures esportives i recreatives multifuncionals, així com els règims d'ajudes de funcionament de finalitat regional, i pel qual es modifica el Reglament (UE) núm. 702/2014 pel que fa al càlcul dels costos subvencionables (DOUE L 156 de 20.6.2017); també pel Reglament (UE) núm. 2020/972 de la Comissió, de 2 de juliol de 2020, pel qual es modifiquen el Reglament (UE) núm. 1407/2013 pel que fa a la seua pròrroga i el Reglament (UE) núm. 651/2014 pel que fa a la seua pròrroga i els ajustos pertinents (DOUE L 215 de 07.07.2020), i pels Reglaments (UE) 2021/1237 de la Comissió, de 23 de juliol de 2021 (DOUE L 270 de 29.07.2021) i 2023/1315 de la Comissió, de 23 de juny de 2023 (DOUE L 167 de 30.06.2023), pels quals es modifica el Reglament (UE) núm. 651/1014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat. D'ara en avant, ens referirem al Reglament (UE) núm. 651/2014 i a les modificacions aprovades el 2017, 2020, 2021 i 2023 com a RGEC.  
  
3. La resta d'empreses dins de la categoria PIME, o microempreses i petites empreses amb més de 5 anys des de la inscripció de la seua constitució en el Registre Mercantil estaran subjectes a les normes establides en el Reglament (UE) 2023/2831, de la Comissió, de 13 de desembre de 2023, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DOUE Sèrie L de 15.12.2023), d'ara en avant, «Reglament (UE) 2023/2831» o «Reglament minimis».  
4. Totes les xifres emprades seran brutes, és a dir, abans de deducció d'impostos o altres càrregues. En tractar-se d'una ajuda la modalitat de la qual no és una subvenció, l'import de la mateixa serà el seu equivalent de subvenció bruta.  
5. Per a calcular l'ajuda implícita equivalent de la subvenció del tipus d'interés aplicable, es tindrà en consideració la diferència entre el tipus d'interés aprovat per a l'operació una vegada aplicada la bonificació i el tipus d'interés de referència, que resultaria d'aplicar la Comunicació de la Comissió Europea relativa a la revisió del mètode de fixació del tipus de referència i actualització (DOUE C 14, de 19.1.2008).   
  
6. L'import de l'ajuda implícita equivalent es calcularà actualitzant els imports de la bonificació aplicada al seu valor en el moment en què es concedisca el finançament. El tipus d'interés que s'ha d'emprar a l'efecte d'actualització serà el tipus d'actualització aplicable en el moment en què es concedisca l'ajuda, d'acord amb la Comunicació de la Comissió Europea (DOUE C 14, de 19.1.2008).  
7. Pel que respecta a les ajudes acollides al Reglament (UE) núm. 651/2014 (RGEC), s'haurà de tindre en compte el següent:  
a. El RGEC haurà de ser aplicable fins al 31 de desembre de 2026, per la qual cosa les mesures d'ajuda comunicades a la Comissió com a compatibles amb el mercat interior a aquest, ho seran fins a aquesta data, sense perjuí de les possibles pròrrogues que de l'esmentat RGEC es puguen aprovar.  
b. Les ajudes acollides a aquesta convocatòria respectaran les excepcions previstes en l'article 1 i el llindar de l'ajuda establida en l'article 22 del RGEC.   
c. De conformitat amb l'article 8 del RGEC, una ajuda amb costos subvencionables identificables, exempta en virtut del RGEC, podrà acumular-se amb qualsevol altra ajuda estatal, sempre que aquests mesures d'ajuda es referisquen a costos subvencionables identificables diferents o amb qualsevol altra ajuda estatal, corresponent —parcialment o totalment— als mateixos costos subvencionables, únicament si aquesta acumulació no supera la intensitat d'ajuda o l'import d'ajuda més elevats aplicables a aquesta ajuda en virtut del RGEC.  
d. Les ajudes sense costos subvencionables identificables, exemptes en virtut de l'article 22 del RGEC, podran acumular-se amb qualsevol altra ajuda estatal amb costos subvencionables identificables.  
e. Les ajudes sense costos subvencionables identificables es podran acumular amb qualsevol altra ajuda estatal sense costos subvencionables identificables fins al llindar més elevat de finançament total pertinent fixat per a les circumstàncies concretes de cada cas en l'RGEC, o en un altre reglament d'exempció per categories o en una decisió que adopte la Comissió.  
f. Les ajudes sense cost subvencionables identificables exemptes en virtut del RGEC podran acumular-se amb altres ajudes sense cost subvencionables identificables concedides per a posar remei a una greu pertorbació de l'economia d'un estat membre en virtut de l'article 107, apartat 3, lletra b, del Tractat de funcionament de la Unió Europea.  
  
g. Les ajudes estatals exemptes en virtut del RGEC no s'acumularan amb ajudes de minimis relatives als mateixos costos subvencionables si aquesta acumulació dona lloc a una intensitat d'ajuda superior a l'establida en el capítol III del RGEC.  
h. Les empreses beneficiàries hauran de complir les següents condicions acumulatives, de conformitat amb el que s'establix en l'article 22 del RGEC:  
i. que no s'hagen fet càrrec de l'activitat d'una altra empresa, llevat que el volum de negocis de l'activitat adquirida supose menys del 10 % del volum de negocis de l'empresa subvencionable en l'exercici financer previ a l'absorció;  
ii. que encara no hagen distribuït beneficis;  
iii. que no hagen adquirit una altra empresa o s'hagen format mitjançant concentració d'empreses, llevat que el volum de negocis d'eixa empresa adquirida supose menys del 10 % del volum de negocis de l'empresa prestatària en l'exercici financer previ a l'adquisició o que el volum de negocis de l'empresa formada mitjançant concentració siga superior en menys d'un 10 % al volum combinat de les dos empreses fusionades en l'exercici previ a la seua concentració  
  
8. Pel que respecta a les ajudes acollides al Reglament de minimis, es tindrà en compte el següent:  
a. L'import total de les ajudes de minimis concedides a una única empresa no excedirà de 300.000,00 euros durant qualsevol període de tres anys. El període de tres anys ha d'avaluar-se de manera contínua. En cada nova concessió d'una ajuda de minimis ha de tindre's en compte l'import total de les ajudes de minimis concedides en els tres anys previs.  
b. En el cas de fusions o adquisicions d'empreses, totes les ajudes de minimis que s'hagen atorgat anteriorment a qualsevol de les empreses que es fusionen es tindran en compte per a determinar si l'atorgament d'una nova ajuda de minimis a la nova empresa o a l'empresa adquirent supera el límit màxim pertinent.  
c. El límit màxim s'aplicarà al grup d'empreses del qual el beneficiari forma part (definició de societats vinculades - Reglament (UE) 2023/2831). Si supera el límit màxim la totalitat de l'ajuda no podrà acollir-se al Reglament (UE) 2023/2813.  
d. Abans de concedir l'ajuda, es comprovarà que aquesta concessió no comporta que l'import total de les ajudes de minimis concedides a l'empresa sobrepasse el límit esmentat. En cas que se supere aquest límit màxim, cap nova ajuda podrà acollir-se al Reglament de minimis. A aquest efecte, se sol·licitarà a les entitats beneficiàries una declaració responsable sobre altres ajudes de minimis (subjectes a aquest reglament o a altres reglaments de minimis) concedides en els tres previs).  
  
e. El moment en què es considerarà concedida una ajuda de minimis serà aquell en què es reconega a l'empresa el dret legal a rebre l'ajuda en virtut del règim jurídic nacional aplicable, amb independència de la data de pagament de l'ajuda de minimis a l'empresa.  
f. Les ajudes de minimis concedides conformement al Reglament (UE) 2023/2813 estaran subjectes a les regles d'acumulació següents:  
i. Podran acumular-se les ajudes de minimis concedides conformement al Reglament (UE) núm. 2023/2832 de la Comissió, de 13 de desembre de 2023, relatiu a l'aplicació dels articles 107 i 108 del Tractat de funcionament de la Unió Europea, a les ajudes de minimis concedides a empreses que presten serveis d'interés econòmic general.  
  
ii. Podran acumular-se a les ajudes de minimis concedides conformement al Reglament (UE) núm. 1408/2013 de la Comissió, de 18 de desembre de 2013, relatiu a les ajudes de minimis en el sector agrícola i al Reglament (UE) núm. 717/2014 de la Comissió, de 27 de juny de 2014, relatiu a les ajudes de minimis en el sector de la pesca i de l'aqüicultura fins al límit màxim establit en l'article 3, apartat 2, del Reglament (UE) 2023/2831 (300.000 euros en els tres anys previs).  
  
iii. No s'acumularan a cap ajuda estatal en relació amb els mateixos gastos subvencionables ni a ajudes estatals per a la mateixa mesura de finançament de risc, si aquesta acumulació excedira la intensitat d'ajuda o l'import d'ajudes superior que corresponga fixat en les circumstàncies concretes de cada cas per un reglament d'exempció per categories o una decisió que adopte la Comissió.  
iv. Les ajudes de minimis que no es concedisquen per a costos subvencionables específics ni puguen atribuir-se a costos subvencionables específics es podran acumular a altres ajudes estatals concedides en virtut d'un reglament d'exempció per categories o una decisió que adopte la Comissió.  
g. A l'efecte del que preveu l'apartat anterior, els sol·licitants del finançament subordinat han d'aportar una declaració expressa de no haver rebut subvencions concurrents o, si és el cas, la relació exhaustiva de les subvencions, les ajudes, els ingressos o els recursos públics o privats que puguen afectar la compatibilitat per a les mateixes actuacions objecte d'ajuda.  
  
Quinzé. Aprovació del finançament  
1. Una vegada avaluades les sol·licituds en els termes que preveu la convocatòria, la Comissió Tècnica de Gestió del FEDER decidirà sobre l'aprovació o no del finançament.  
2. L'aprovació determinarà amb exactitud les condicions financeres de l'operació, que les haurà d'acceptar expressament el sol·licitant i no es podran modificar en la formalització del contracte de préstec, a excepció del que disposen els articles 17 i 18 d'aquesta convocatòria, així com l'import de l'ajuda concedida calculada de conformitat amb la normativa europea d'aplicació.  
  
Setzé. Formalització del contracte de préstec  
1. Després de l'aprovació del finançament, s'haurà de formalitzar entre l'IVF i el sol·licitant-beneficiari el contracte de préstec en un document públic, que tindrà tots els efectes a partir de la firma entre les parts.   
2. El contracte de préstec haurà de recollir tots els requisits específics d'aquest, derivats de l'aplicació d'aquesta convocatòria, així com les condicions particulars amb vista a l'execució d'aquest (disposició dels fons, amortitzacions anticipades, justificació de l'aplicació dels fons rebuts, facultats de control per part de l'IVF, import de l'ajuda calculada de conformitat amb la normativa europea en matèria d'ajudes d'estat).  
3. Els contractes de préstec mitjançant els quals es formalitzen les operacions de finançament se sotmetran al dret privat.  
  
Desseté. Disposició dels fons  
1. El desembossament dels préstecs serà d'una sola vegada o en desembossaments parcials.  
2. El termini màxim per a disposar i, si és procedent, el nombre màxim de disposicions parcials serà el que establix l'aprovació del finançament i es traslladarà sense modificació al contracte de préstec. Aquest termini no excedirà el període de carència en l'amortització del préstec, excepte autorització expressa per part de la Comissió Tècnica de Gestió, d'acord amb el que disposa en l'article 18 d'aquesta convocatòria.  
3. El desembossament s'efectuarà a petició del prestatari i es requerirà la presentació de factures, informes d'auditoria o altres documents de valor probatori equivalent que justifiquen l'actuació executada, d'acord amb el que establisca l'acord d'atorgament del préstec.  
  
4. En els préstecs amb finançament de circulant, el client haurà d'acreditar la destinació del finançament rebut, segons el que preveu l'article 12 d'aquesta convocatòria, i serà causa de venciment anticipat l'incompliment d'aquesta obligació. Una vegada rebuda la documentació en l'IVF, i fetes les comprovacions oportunes, si la inversió en capital circulant resulta menor al finançament rebut per a aquesta finalitat, l'acreditat estarà obligat a amortitzar anticipadament la diferència, en un termini màxim de tres mesos des que se li comunique aquesta circumstància.  
5. Transcorregut el termini màxim de disposició sense que es dispose de la totalitat dels fons, l'import del préstec quedarà fixat en la quantia disposada efectivament. En aquest supòsit, l'IVF emetrà una resolució que modifique l'acord d'atorgament del finançament i anul·le el compromís per la part no disposada, i s'ajustarà l'import de l'ajuda implícita equivalent al resultant de l'import efectivament disposat.  
  
Dihuité. Modificació de les condicions del finançament  
1. En cas que sorgiren circumstàncies degudament justificades que alteraren les condicions que es recullen en l'atorgament del finançament, el beneficiari podrà sol·licitar-ne la modificació.  
2. A més del supòsit regulat en l'article 17.5 d'aquesta convocatòria, els supòsits en els quals resultarà possible modificar les condicions inicials del finançament atorgat són:  
a) Canvis de titularitat, operacions de transformació societària, fusió o escissió, sempre que el nou titular continue complint tots els requisits generals i específics que establix aquesta convocatòria.  
  
b) Ampliació del termini d'amortització del préstec que derive de circumstàncies sobrevingudes i que foren imprevisibles amb un comportament diligent del beneficiari en el moment en què va tindre lloc l'atorgament del finançament, o que foren previsibles però inevitables.  
  
c) En cap cas es considerarà causa justificativa de l'ampliació del termini d'amortització la situació econòmica del beneficiari.  
  
d) Ampliació del termini de disposició, amb la sol·licitud prèvia motivada per part del beneficiari, i sempre que això no implique una alteració de les quotes anuals d'amortització del principal de l'operació.  
3. Per a valorar la procedència de la modificació sol·licitada, els serveis tècnics de l'IVF podran requerir tota la informació i la documentació que consideren convenient i hauran d'informar favorablement, si és el cas, sobre la modificació d'acord amb les raons oferides pel beneficiari.  
4. En tot cas, no es podrà modificar l'atorgament del finançament si les circumstàncies al·legades per a justificar la procedència de la modificació han determinat en el seu moment la desestimació de la sol·licitud efectuada.  
5. Les modificacions dels préstecs no podran suposar en cap cas un increment de l'import de l'ajuda implícita equivalent que s'estableix en l'aprovació del finançament.  
6. Una vegada aprovada la modificació de l'acord aprovatori del finançament, s'haurà de formalitzar la corresponent addenda al contracte de préstec, en un document públic, i regirà en aquest aspecte el que establix l'article 16 d'aquesta convocatòria.  
  
Dinové. Rectificació d'errors  
L'IVF podrà rectificar d'ofici l'acord d'atorgament del finançament quan dels elements que hi figuren es deduïsca que hi ha un error material, de fet o aritmètic.  
Vinté. Seguiment i control ordinari  
1. Els beneficiaris del finançament subordinat han de justificar l'aplicació dels fons davant de l'IVF.  
2. Els beneficiaris han de facilitar qualsevol informació o comprovació relativa a l'objecte i la finalitat del finançament subordinat que li puga requerir l'IVF.  
3. L'IVF comprovarà l'adequada justificació de l'aplicació de les quantitats rebudes, la realització de l'activitat o el compliment de la finalitat que determina l'atorgament del finançament subordinat, així com si hi ha pogut haver concurrència amb altres subvencions no compatibles amb aquella.  
4. La comprovació administrativa de la justificació documental de la inversió per a la qual s'ha concedit el finançament subordinat es durà a terme per mitjà de la revisió de factures, informes d'auditoria o altres documents que justifiquen l'actuació que s'ha dut a terme d'acord amb els procediments de control vigents en l'IVF.  
5. L'IVF haurà de fer actuacions específiques de control com a conseqüència de denúncies o de l'existència d'indicis de frau o irregularitats en l'execució de l'activitat finançada a l'empara d'aquesta convocatòria.  
6. El procediment d'informació i control de l'IVF s'integrarà com a annex al contracte de préstec que es formalitze, i les seues obligacions seran vinculants per als beneficiaris del finançament i, a més, l'incompliment d'aquests serà causa de venciment anticipat del préstec.  
  
Vint-i-uné. Control extern  
1. Al marge del seguiment i el control ordinari que faça l'IVF, els beneficiaris del finançament atorgat per l'IVF quedaran subjectes al control financer que corresponga a la Intervenció General de la Generalitat, així com a les actuacions de comprovació que preveu la normativa de la Sindicatura de Comptes o altres òrgans competents.  
2. En el contracte de préstec que han de formalitzar l'IVF i el sol·licitant-beneficiari, haurà de constar el sotmetiment exprés d'aquest a les facultats de comprovació i control extern dels organismes que s'esmenten en l'apartat anterior.  
3. La negativa o l'obstrucció a les tasques de control de la Intervenció General de la Generalitat Valenciana o de la Sindicatura de Comptes serà causa de venciment anticipat del contracte de préstec.  
  
Vint-i-dosé. Revocació unilateral de la bonificació a instàncies de l'IVF  
1. El contracte de préstec que es formalitze haurà de reconéixer expressament la facultat que exercirà l'IVF de declarar unilateralment la revocació de la bonificació d'interessos en la modalitat de finançament de projectes disruptius, quan es produïsca algun dels supòsits següents:  
  
a) L'impagament de dos liquidacions consecutives de capital i/o interessos d'acord amb el pla de venciments que preveu el contracte de préstec.   
b) La novació a instàncies del prestatari del préstec subscrit amb l'IVF que modifique la qualificació del risc creditici d'acord amb el sistema intern d'anàlisi de riscos de l'IVF. En aquest cas, i sempre que l'empresa puga acreditar el compliment dels objectius del projecte que haja donat lloc a la concessió del finançament bonificat, es revocarà únicament la bonificació pendent de reportar, i quedarà consolidada la bonificació reportada fins a la data de la novació del préstec.  
  
2. Així mateix, seran causes de revocació unilateral de la bonificació:  
a) L'obtenció del finançament bonificat falsejant les condicions requerides per a fer-ho o ocultant les que ho haurien impedit.  
b) Incompliment total o parcial de l'objectiu, de l'activitat, del projecte o la no adopció del comportament que fonamenten la concessió del finançament bonificat.  
c) Incompliment de l'obligació de justificació o la justificació insuficient, en els termes que preveu aquesta convocatòria.  
d) Resistència, excusa, obstrucció o negativa a les actuacions de comprovació i control financer previstes en aquesta convocatòria, així com l'incompliment de les obligacions comptables, registrals o de conservació de documents quan se'n derive la impossibilitat de verificar l'ús atorgat als fons percebuts, el compliment de l'objectiu, la realitat i la regularitat de les activitats objecte del finançament bonificat.  
  
e) Incompliment de les obligacions imposades en l'aprovació del finançament bonificat sempre que afecten, o s'hi referisquen, la manera en què s'han d'aconseguir els objectius, executar l'activitat, dur a terme el projecte o adoptar el comportament que fonamenta la concessió del finançament.  
f) Incompliment de les obligacions imposades als beneficiaris, diferents dels anteriors, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i la regularitat de les activitats objecte del finançament bonificat o la concurrència de la bonificació amb altres ajudes, ingressos o recursos públics que resulten incompatibles amb aquesta.  
  
g) L'adopció d'una decisió de recuperació per part de la Comissió Europea, de la qual es derive una necessitat de reintegrament.  
3. El contracte de préstec haurà d'incloure expressament les causes de revocació unilateral de la bonificació a instàncies de l'IVF que preveuen els apartats anteriors d'aquest article, que establixen expressament que, en el moment que a l'IVF li consten fefaentment les circumstàncies fàctiques indicades, suspendrà immediatament la disposició dels fons pendents.  
Al mateix temps, el contracte haurà de preveure una condició resolutòria susceptible de ser activada per l'IVF en el moment que li consten fefaentment les circumstàncies expressades, així com una clàusula penal en virtut de la qual, produïda la revocació de la bonificació per les causes esmentades, el beneficiari haurà de reintegrar l'import total bonificat, els interessos legals bonificats i els interessos legals resultants, sense perjuí del que s'estableix en l'apartat 1.b d'aquest article.  
  
Vint-i-tresé. Cancel·lació anticipada total o parcial del préstec i renúncia al finançament  
Les empreses que sol·liciten la cancel·lació anticipada total o parcial del préstec una vegada formalitzat, consolidaran la bonificació generada fins al moment de la cancel·lació anticipada, i renunciaran així a la bonificació pendent de generar per la part del préstec cancel·lada anticipadament des del moment de la cancel·lació anticipada fins a la data de venciment de l'operació.  
  
Vint-i-quatré. Publicitat del finançament  
1. En acceptar el finançament concedit, el beneficiari autoritza l'IVF a donar publicitat a tercers del préstec concedit, a través de la Base de dades nacional de subvencions, dels comptes anuals de l'IVF o de qualsevol altre mitjà que l'Institut considere oportú.  
2. L'empresa beneficiària del préstec ha de donar publicitat adequada al caràcter públic del finançament rebut en virtut d'aquesta convocatòria.  
3. Les empreses beneficiàries han d'incloure la imatge institucional del Programa operatiu FEDER 2021-2027, de l'IVF i de la Generalitat Valenciana en la seua pàgina web. Els logotips i les imatges institucionals que s'han d'incloure són les del Programa d'identificació visual de la Generalitat.  
  
Vint-i-cinqué. Política antifrau  
Qualsevol persona que tinga coneixement de fets que puguen ser constitutius de frau o irregularitat en relació amb projectes o operacions finançats totalment o parcialment amb càrrec a fons procedents de la Unió Europea en el marc d'aquesta convocatòria, podrà posar aquests fets en coneixement del Servei Nacional de Coordinació Antifrau de la Intervenció General de l'Administració de l'Estat, per mitjans electrònics a través del canal habilitat per aquest servei en el web: https://www.igae.pap.hacienda.gob.es/sitios/igae/ca-ES/snca/paginas/inicio.aspx  
  
  
Vint-i-sisé. Eficàcia  
Aquesta convocatòria començarà a tindre efectes a partir de l'endemà de la publicació en el Diari Oficial de la Generalitat Valenciana i en la pàgina web de l'IVF.  
  
València 11 de març de 2024.- El director general de l'Institut Valencià de Finances: Enrique Montes Estellés  
  
  
ANNEX I  
Definició de petita i mitjana empresa  
  
Article 1. Empresa  
Es considerarà empresa tota entitat, independentment de la forma jurídica que tinga, que exercisca una activitat econòmica. En particular, es consideraran empreses les entitats que exercisquen una activitat artesanal o altres activitats a títol individual o familiar, així com les societats de persones i les associacions que exercisquen una activitat econòmica de manera regular.  
  
Article 2. Efectius i límits financers que definixen les categories d'empreses  
1. La categoria de microempreses, petites i mitjanes empreses (pimes) està constituïda per les empreses que ocupen menys de 250 persones i amb un volum de negocis anual que no excedix els 50 milions d'euros o amb un balanç general anual que no excedix els 43 milions d'euros.  
2. En la categoria de les pimes, es definix petita empresa com una empresa que ocupa menys de 50 persones i amb un volum de negocis anual o un balanç general anual no superior a 10 milions d'euros.  
  
3. En la categoria de les pimes, es definix microempresa com una empresa que ocupa menys de 10 persones i amb un volum de negocis anual o un balanç general anual no superior a 2 milions d'euros.  
  
Article 3. Tipus d'empreses considerades per al càlcul dels efectius i els imports financers  
1. És una «empresa autònoma» la que no pot qualificar-se ni com a empresa associada d'acord amb l'apartat 2 ni com a empresa vinculada segons l'apartat 3.  
2. Són «empreses associades» totes les empreses que no es poden qualificar d'empreses vinculades d'acord amb l'apartat 3 i entre les quals hi ha la relació següent: una empresa (empresa participant) posseïx, per si sola o conjuntament amb una o més empreses vinculades, d'acord amb l'apartat 3, el 25 % o més del capital o dels drets de vot d'una altra empresa (empresa participada).  
No obstant això, una empresa podrà rebre la qualificació d'autònoma, sense empreses associades, encara que arribe al límit màxim del 25 % o el supere, quan estiguen presents les categories d'inversors següents, i a condició que entre aquests, individualment o conjuntament, i l'empresa en qüestió no hi haja els vincles que es descriuen l'apartat 3:  
  
a) societats públiques de participació, societats de capital de risc, persones físiques o grups de persones físiques que duguen a terme una activitat regular d'inversió en capital de risc (inversors providencials o business angels) i invertisquen fons propis en empreses sense cotització borsària, sempre que la inversió d'aquests inversors providencials en la mateixa empresa siga inferior a 1.250.000 €;  
b) universitats o centres d'investigació sense fins lucratius;  
c) inversors institucionals, incloent-hi els fons de desenvolupament regional;  
d) autoritats locals autònomes amb un pressupost anual de menys de 10 milions d'euros i una població inferior a 5.000 habitants.  
  
3. Són «empreses vinculades» les empreses entre les quals hi ha alguna de les relacions següents:  
a) una empresa té la majoria dels drets de vot dels accionistes o socis d'una altra empresa;  
b) una empresa té dret a nomenar o revocar la majoria dels membres de l'òrgan d'administració, direcció o control d'una altra empresa;  
c) una empresa té dret a exercir una influència dominant sobre una altra, en virtut d'un contracte formalitzat amb aquesta o d'una clàusula estatutària de la segona empresa;  
d) una empresa, accionista d'una altra o associada a una altra, controla sola, en virtut d'un acord subscrit amb altres accionistes o socis de la segona empresa, la majoria dels drets de vot dels seus accionistes o socis.  
Es presumirà que no hi ha una influència dominant quan els inversors que s'enumeren en l'apartat 2, paràgraf segon, no tinguen una implicació directa o indirecta en la gestió de l'empresa en qüestió, sense perjuí dels drets que els corresponguen en la seua condició d'accionistes.  
Les empreses que mantinguen qualsevol de les relacions que preveu el paràgraf primer a través d'una altra o altres empreses, o amb els inversors enumerats en l'apartat 2, es consideraran també vinculades.  
  
Així mateix, es consideraran empreses vinculades les que mantinguen alguna d'aquests relacions a través d'una persona física o un grup de persones físiques que actuen de comú acord, si aquests empreses exercixen l'activitat o part d'aquesta en el mateix mercat de referència o en mercats contigus.  
Es considerarà «mercat contigu» el mercat d'un producte o un servei situat en una posició immediatament anterior o posterior a la del mercat en qüestió.  
4. A excepció dels casos que s'esmenten en l'apartat 2, paràgraf segon, una empresa no es podrà considerar pime si el 25 % o més del seu capital o dels seus drets de vot estan controlats, directament o indirectament, per un o més organismes públics, conjuntament o individualment.  
5. Les empreses podran efectuar una declaració relativa a la seua qualificació com a empresa autònoma, associada o vinculada, així com a les dades relatives als límits que s'enuncien en l'article 2. Podrà efectuar-se aquesta declaració, encara que el capital estiga distribuït de manera que no es puga determinar amb precisió qui el té, i, en aquest cas, l'empresa podrà declarar de bona fe que pot tindre la presumpció legítima que el 25 % o més del seu capital no pertany a una altra empresa ni el té conjuntament amb empreses vinculades entre si. Aquests declaracions no eximiran dels controls i les verificacions que preveuen les normatives nacionals o de la Unió.  
  
Article 4. Dades que cal tindre en compte per a calcular els efectius, els imports financers i el període de referència  
1. Les dades seleccionades per al càlcul del personal i els imports financers seran les que corresponguen a l'últim exercici comptable tancat i s'han de calcular sobre una base anual. Es tenen en compte a partir de la data en què es tanquen els comptes. El total de volum de negocis es calcula sense l'Impost sobre el Valor Afegit (IVA) ni tributs indirectes.  
2. Quan una empresa, en la data de tancament dels comptes, constate que s'han excedit en un sentit o en un altre, i sobre una base anual, els límits d'efectius o financers que s'enuncien en l'article 2, aquesta circumstància només li farà adquirir o perdre la qualitat de mitjana o petita empresa, o de microempresa, si aquest excés es produïx en dos exercicis consecutius.  
3. En empreses de nova creació que no hagen tancat encara els comptes, s'utilitzaran dades basades en estimacions fiables efectuades durant l'exercici financer.  
  
Article 5. Efectius  
Els efectius correspondran al nombre d'unitats de treball anual (UTA), és a dir, al nombre de persones que treballen en l'empresa en qüestió o per compte d'aquesta empresa a temps complet durant tot l'any de què es tracte. El treball de les persones que no treballen tot l'any, o treballen a temps parcial, independentment de la duració del seu treball, o el treball estacional es computaran com a fraccions d'UTA. En els efectius s'inclouran les categories següents:  
a) assalariats;  
b) persones que treballen per a l'empresa, que tinguen amb aquesta un vincle de subordinació i estiguen assimilades a assalariats d'acord amb el dret nacional;  
c) propietaris que dirigisquen la seua empresa;  
d) socis que exercisquen una activitat regular en l'empresa i gaudisquen d'avantatges financers per part de l'empresa.  
Els aprenents o els alumnes de Formació Professional amb contracte d'aprenentatge o formació professional no es comptabilitzaran dins dels efectius. No es comptabilitzarà la duració dels permisos de maternitat o dels permisos parentals.  
  
Article 6. Determinació de les dades de l'empresa  
1. En el cas de les empreses autònomes, les dades, incloent-hi els efectius, es determinaran únicament sobre la base dels comptes d'aquesta empresa.  
2. Les dades, incloent-hi els efectius, d'una empresa amb empreses associades o vinculades es determinaran sobre la base dels comptes i altres dades de l'empresa, o bé, si n'hi ha, sobre la base dels comptes consolidats de l'empresa, o dels comptes consolidats en què l'empresa estiga inclosa per consolidació.  
A les dades que preveu el paràgraf primer s'hauran d'agregar les dades de les possibles empreses associades amb l'empresa en qüestió, situades en la posició immediatament anterior o posterior a aquesta. L'agregació serà proporcional al percentatge de participació en el capital o en els drets de vot (el més elevat d'aquests dos percentatges). En cas de participacions encreuades, s'aplicarà el percentatge més elevat.  
A les dades que preveuen els paràgrafs primer i segon s'afegirà el 100 % de les dades de les empreses que puguen estar vinculades directament o indirectament amb l'empresa en qüestió i que no s'hagen inclòs en els comptes per consolidació.  
3. A l'efecte d'aplicar l'apartat 2, les dades de les empreses associades amb l'empresa en qüestió han de procedir dels comptes, consolidats si n'hi ha, i de la resta de dades. A aquests s'haurà d'afegir el 100 % de les dades de les empreses vinculades a aquests empreses associades, excepte si les seues dades comptables ja s'hi han inclòs per consolidació.  
A l'efecte d'aplicar l'apartat 2, les dades de les empreses vinculades a l'empresa en qüestió han de procedir dels seus comptes consolidats, si n'hi ha, i de la resta de dades. A aquests s'han d'agregar proporcionalment les dades de les empreses que puguen estar associades a aquests empreses vinculades, situades en posició immediatament anterior o posterior a aquests, excepte si s'han inclòs ja en els comptes consolidats en una proporció almenys equivalent al percentatge que es definix en l'apartat 2, paràgraf segon.  
4. Quan en els comptes consolidats no consten els efectius d'una empresa donada, es calcularan incorporant de manera proporcional les dades relatives a les empreses amb les quals l'empresa estiga associada, i afegint-hi les relatives a les empreses amb què estiga vinculada.